CELEX: 32022R0260
Language: sk
Date: 2022-02-23 00:00:00
Title: Vykonávacie nariadenie Rady (EÚ) 2022/260 z 23. februára 2022, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny

23.2.2022   
               
               
                  SK
               
               
                  Úradný vestník Európskej únie
               
               
                  LI 42/3
               
            
         VYKONÁVACIE NARIADENIE RADY (EÚ) 2022/260
         z 23. februára 2022,
         ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 269/2014 zo 17. marca 2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (1), a najmä na jeho článok 14 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 17. marca 2014 prijala nariadenie (EÚ) č. 269/2014.
                  
               
                     (2)
                  
                  
                     Únia naďalej neochvejne podporuje zvrchovanosť a územnú celistvosť Ukrajiny.
                  
               
                     (3)
                  
                  
                     Európska rada vo svojich záveroch z 24. a 25. júna 2021 vyzvala Rusko, aby v plnom rozsahu prevzalo svoju zodpovednosť za zabezpečenie úplného vykonávania dohôd z Minska ako kľúčovej podmienky na akúkoľvek podstatnú zmenu pozície Únie. Zdôraznila, že je potrebné, aby Únia a jej členské štáty rázne a koordinovane reagovali na akúkoľvek ďalšiu nepriateľskú, protiprávnu a rozvratnú činnosť Ruska, a pritom v plnej miere využívali všetky nástroje, ktoré má Únia k dispozícii, a zabezpečili koordináciu s partnermi. Na tento účel Európska rada tiež vyzvala Komisiu a vysokého predstaviteľa Únie pre zahraničné veci a bezpečnostnú politiku (ďalej len „vysoký predstaviteľ“), aby predložili možnosti ďalších reštriktívnych opatrení vrátane hospodárskych sankcií.
                  
               
                     (4)
                  
                  
                     Európska rada vo svojich záveroch zo 16. decembra 2021 zdôraznila, že je naliehavo potrebné, aby Rusko zmiernilo napätie, ktoré vzniklo v dôsledku zhromažďovania vojenských síl pozdĺž jeho hraníc s Ukrajinou a agresívnej rétoriky. Opätovne potvrdila, že plne podporuje zvrchovanosť a územnú celistvosť Ukrajiny. Európska rada vyzvala na diplomatické úsilie a súčasne podporila normandský formát s cieľom dosiahnuť úplné vykonávanie dohôd z Minska a zároveň uviedla, že akákoľvek ďalšia vojenská agresia proti Ukrajine bude mať ďalekosiahle dôsledky a cena za ňu bude vysoká vrátane reštriktívnych opatrení koordinovaných s partnermi.
                  
               
                     (5)
                  
                  
                     Rada 24. januára 2022 schválila závery, v ktorých odsúdila pokračujúce agresívne kroky a hrozby Ruska voči Ukrajine a vyzvala Rusko, aby zmiernilo napätie, dodržiavalo medzinárodné právo a konštruktívne sa zapájalo do dialógu prostredníctvom zavedených medzinárodných mechanizmov. Rada opätovne potvrdila, že Únia je plne odhodlaná dodržiavať základné zásady, z ktorých vychádza európska bezpečnosť a ktoré sú zakotvené v Charte Organizácie Spojených národov (ďalej len „OSN“) a zakladajúcich dokumentoch Organizácie pre bezpečnosť a spoluprácu v Európe vrátane Helsinského záverečného aktu a Parížskej charty. Tieto základné zásady zahŕňajú najmä zvrchovanú rovnosť a územnú celistvosť štátov, neporušiteľnosť hraníc, zdržanie sa hrozby silou alebo použitia sily a slobodu štátov zvoliť si alebo zmeniť svoje vlastné bezpečnostné mechanizmy. Rada uviedla, že o uvedených zásadách sa nevyjednáva, ani nie sú predmetom revízie ani opätovného výkladu a že ich porušovanie zo strany Ruska je prekážkou spoločného a nedeliteľného bezpečnostného priestoru v Európe a ohrozuje mier a stabilitu na európskom kontinente. Rada pripomenúc závery Európskej rady z decembra 2021 zdôraznila, že akákoľvek ďalšia vojenská agresia zo strany Ruska voči Ukrajine bude mať ďalekosiahle dôsledky a cena za ňu bude vysoká vrátane širokej škály odvetvových a individuálnych reštriktívnych opatrení, ktoré sa prijmú v koordinácii s partnermi.
                  
               
                     (6)
                  
                  
                     Vysoký predstaviteľ vydal 19. februára 2022 vyhlásenie v mene Únie, v ktorom vyjadril znepokojenie nad veľkým hromadením ruských ozbrojených síl na Ukrajine a v jej okolí, a naliehavo vyzval Rusko, aby sa zapojilo do zmysluplného dialógu a snažilo sa o diplomatické riešenie, prejavilo zdržanlivosť a zmiernilo napätie výrazným stiahnutím vojenských síl z blízkosti ukrajinských hraníc. Únia uviedla, že akákoľvek ďalšia ruská vojenská agresia proti Ukrajine bude mať ďalekosiahle dôsledky a cena za ňu bude vysoká vrátane reštriktívnych opatrení koordinovaných s partnermi.
                  
               
                     (7)
                  
                  
                     Prezident Ruskej federácie 21. februára 2022 podpísal dekrét o uznaní nezávislosti a zvrchovanosti samozvanej „Doneckej ľudovej republiky“ a „Luhanskej ľudovej republiky“ a nariadil nasadenie ruských ozbrojených síl na východe Ukrajiny.
                  
               
                     (8)
                  
                  
                     Vysoký predstaviteľ vydal 22. februára 2022 vyhlásenie, v ktorom v mene Únie dôrazne odsúdil rozhodnutie prezidenta Ruskej federácie uznať tie časti Doneckej a Luhanskej oblasti Ukrajiny, ktoré nie sú kontrolované vládou, za nezávislé subjekty a následné rozhodnutie vyslať ruské jednotky do týchto oblastí. Uvedené nezákonné konanie ďalej oslabuje zvrchovanosť a nezávislosť Ukrajiny a je vážnym porušením medzinárodného práva a medzinárodných dohôd vrátane Charty OSN, Helsinského záverečného aktu, Parížskej charty a Budapeštianskeho memoranda, ako aj dohôd z Minska a rezolúcie Bezpečnostnej rady OSN č. 2202 (2015). Vysoký predstaviteľ naliehavo vyzval Rusko ako stranu konfliktu, aby zrušilo uvedené uznanie, plnilo záväzky, dodržiavalo medzinárodné právo a vrátilo sa k diskusiám v rámci normandského formátu a trojstrannej kontaktnej skupiny. Oznámil, že Únia bude reagovať na tieto najnovšie porušovania zo strany Ruska naliehavým prijatím dodatočných reštriktívnych opatrení.
                  
               
                     (9)
                  
                  
                     Vzhľadom na vážnosť situácie sa Rada domnieva, že na zoznam osôb, subjektov a orgánov, na ktoré sa vzťahujú reštriktívne opatrenia, ako sa uvádza v prílohe k nariadeniu (EÚ) č. 269/2014, by sa malo doplniť 22 osôb a štyri subjekty.
                  
               
                     (10)
                  
                  
                     Príloha I k nariadeniu (EÚ) č. 269/2014 by sa preto mala zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Na zoznam uvedený v prílohe I k nariadeniu (EÚ) č. 269/2014 sa dopĺňajú osoby a subjekty uvedené v prílohe k tomuto nariadeniu.
         
         
            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. februára 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Ú. v. EÚ L 78, 17.3.2014, s. 6.
      
      
         
            PRÍLOHA
            Na zoznam fyzických a právnických osôb, subjektov a orgánov uvedený v prílohe I k nariadeniu (EÚ) č. 269/2014 sa dopĺňajú tieto osoby:
            1.   Osoby
            
               
                            
                        
                        
                           Meno
                        
                        
                           Identifikačné údaje
                        
                        
                           Odôvodnenie
                        
                        
                           Dátum zaradenia na zoznam
                        
                     
                           „212.
                        
                        
                           Sergei SHOIGU
                           (Сергей Кужугетович ШОЙГУ)
                        
                        
                           Dátum narodenia: 21.5.1955
                           Miesto narodenia: Čadan, Tuvianska republika, Ruská federácia
                           Štátna príslušnosť: ruská
                           Funkcia: minister obrany Ruskej federácie
                           Pohlavie: muž
                        
                        
                           Sergej Šojgu je ministrom obrany Ruskej federácie. Verejne sa vyjadril, že Krym je a zostáva ruským. Ruské jednotky pod jeho velením a na základe jeho rozkazov vykonali vojenské cvičenia na protiprávne anektovanom Kryme a boli umiestnené na hranici. Je v konečnom dôsledku zodpovedný za každú vojenskú akciu proti Ukrajine.
                           Je preto zodpovedný za aktívnu podporu a vykonávanie činností a politík, ktoré narúšajú a ohrozujú územnú celistvosť, zvrchovanosť a nezávislosť Ukrajiny, ako aj stabilitu alebo bezpečnosť na Ukrajine.
                        
                        
                           23.2.2022
                        
                     
                           213.
                        
                        
                           Anton VAINO
                           (Антон Эдуардович ВАЙНО)
                        
                        
                           Dátum narodenia: 17.2.1972
                           Miesto narodenia: Tallinn, Estónsko
                           Štátna príslušnosť: ruská
                           Funkcia: riaditeľ kancelárie prezidenta
                           Pohlavie: muž
                        
                        
                           Anton Vajno je riaditeľ kancelárie prezidenta. Zohráva aktívnu úlohu v rozhodovacom procese Kremľa tým, že sa zúčastňuje na zasadnutiach ruskej „Bezpečnostnej rady“ a ovplyvňuje vypracúvanie rozhodnutí prezidenta v oblasti obrany a národnej bezpečnosti Ruska. Anton Vajno sa tiež zúčastňuje na zasadnutiach týkajúcich sa sociálno-ekonomického rozvoja Krymu a Sevastopola.
                           Je preto zodpovedný za aktívnu podporu a vykonávanie činností a politík, ktoré narúšajú a ohrozujú územnú celistvosť, zvrchovanosť a nezávislosť Ukrajiny, ako aj stabilitu alebo bezpečnosť na Ukrajine.
                        
                        
                           23.2.2022
                        
                     
                           214.
                        
                        
                           Marat KHUSNULLIN
                           (Марат Шакирзянович ХУСНУЛЛИН)
                        
                        
                           Dátum narodenia: 9.8.1966
                           Miesto narodenia: Kazaň, Tatarská republika, Ruská federácia
                           Funkcia: podpredseda vlády Ruska pre výstavbu a regionálny rozvoj
                           Štátna príslušnosť: ruská
                           Pohlavie: muž
                        
                        
                           Marat Chusnullin je podpredsedom vlády Ruska pre výstavbu a regionálny rozvoj. V tejto funkcii je zodpovedný za ruskú vládnu politiku týkajúcu sa okupovaného Krymu vrátane zásobovania Krymu a Sevastopola vodou.
                           Je preto zodpovedný za činnosti a politiky, ktoré narúšajú a ohrozujú územnú celistvosť, zvrchovanosť a nezávislosť Ukrajiny alebo stabilitu alebo bezpečnosť na Ukrajine.
                        
                        
                           23.2.2022
                        
                     
                           215.
                        
                        
                           Dmitriy Yuryevich GRIGORENKO
                           (Дмитрий Юрьевич ГРИГОРЕНКО)
                        
                        
                           Dátum narodenia: 14.7.1978
                           Miesto narodenia: Nižnevartovsk, Ťumenská oblasť, Ruská federácia
                           Funkcia: podpredseda vlády Ruskej federácie – riaditeľ aparátu vlády Ruskej federácie; predseda dozornej rady banky VTB
                           Pohlavie: muž
                        
                        
                           Dmitrij Grigorenko je podpredseda vlády Ruskej federácie a riaditeľ aparátu vlády Ruskej federácie. Je tiež predsedom dozornej rady banky VTB, štátom vlastnenej banky, a je spojený s Maximom Rešetnikovom, členom dozornej rady banky VTB.
                           Grigorenko bol ako bývalý zástupca riaditeľa Federálneho daňového úradu Ruskej federácie zodpovedný za vytvorenie nových miestnych daňových právnych predpisov pre územie Krymu po jeho anexii v roku 2014.
                           Je preto zodpovedný za činnosti a politiky, ktoré narúšajú a ohrozujú územnú celistvosť, zvrchovanosť a nezávislosť Ukrajiny alebo stabilitu alebo bezpečnosť na Ukrajine.
                           Je rovnako zodpovedný za poskytovanie finančnej a materiálnej podpory a má prospech z konania ruských činiteľov s rozhodovacou právomocou zodpovedných za anexiu Krymu alebo za destabilizáciu východnej Ukrajiny.
                        
                        
                           23.2.2022
                        
                     
                           216.
                        
                        
                           Maxim Gennadyevich RESHETNIKOV
                           (Максим Геннадьевич РЕШЕТНИКОВ)
                        
                        
                           Dátum narodenia: 11.7.1979
                           Miesto narodenia: Perm, Ruská federácia
                           Funkcia: minister hospodárskeho rozvoja Ruskej federácie člen dozornej rady banky VTB
                           Štátna príslušnosť: ruská
                           Pohlavie: muž
                        
                        
                           Maxim Rešetnikov je minister hospodárskeho rozvoja Ruskej federácie. Je tiež členom dozornej rady banky VTB, štátom vlastnenej banky, a je spojený s Dmitrijom Grigorenkom, členom dozornej rady banky VTB.
                           Ako minister hospodárskeho rozvoja je Maxim Rešetnikov zodpovedný za programy rozvoja infraštruktúry na Kryme a v Sevastopole, najmä v rámci federálneho cieľového programu „Sociálny a hospodársky rozvoj Krymskej republiky a Sevastopola do roku 2022“, ktorý bol predĺžený do roku 2025. Vydal verejné vyhlásenia, v ktorých načrtol plány a priority vlády Ruskej federácie týkajúce sa hospodárskeho rozvoja Krymu a Sevastopola.
                           Je preto zodpovedný za činnosti a politiky, ktoré narúšajú a ohrozujú územnú celistvosť, zvrchovanosť a nezávislosť Ukrajiny alebo stabilitu alebo bezpečnosť na Ukrajine.
                           Je rovnako zodpovedný za poskytovanie finančnej a materiálnej podpory a má prospech z konania ruských činiteľov s rozhodovacou právomocou zodpovedných za anexiu Krymu alebo za destabilizáciu východnej Ukrajiny.
                        
                        
                           23.2.2022
                        
                     
                           217.
                        
                        
                           Nikolay Anatolyevich YEVMENOV
                           (alias Nikolai YEVMENOV)
                           (Николай Анатольевич ЕВМЕНОВ)
                        
                        
                           Dátum narodenia: 2.4.1962
                           Miesto narodenia: Moskva, Rusko
                           Funkcia: hlavný veliteľ ruského námorníctva
                           Hodnosť: admirál
                           Štátna príslušnosť: ruská
                           Pohlavie: muž
                        
                        
                           Nikolaj Jevmenov je hlavný veliteľ ruského námorníctva. V tejto funkcii je zodpovedný za akúkoľvek námornú operáciu ruského námorníctva, a to aj na Ukrajine alebo smerom na ňu.
                           Je preto zodpovedný za aktívnu podporu a vykonávanie činností a politík, ktoré narúšajú a ohrozujú územnú celistvosť, zvrchovanosť a nezávislosť Ukrajiny, ako aj stabilitu alebo bezpečnosť na Ukrajine.
                        
                        
                           23.2.2022
                        
                     
                           218.
                        
                        
                           Vladimir Lvovich KASATONOV
                           (Владимир Львович КАСАТОНОВ)
                        
                        
                           Dátum narodenia: 17.6.1952
                           Miesto narodenia: Moskva, Rusko
                           Pohlavie: muž
                        
                        
                           Vladimir Kasatonov je zástupca hlavného veliteľa ruského námorníctva. V tejto funkcii je zodpovedný za námorné operácie na Ukrajine alebo smerom na ňu.
                           Je preto zodpovedný za aktívnu podporu a vykonávanie činností a politík, ktoré narúšajú a ohrozujú územnú celistvosť, zvrchovanosť a nezávislosť Ukrajiny, ako aj stabilitu alebo bezpečnosť na Ukrajine.
                        
                        
                           23.2.2022
                        
                     
                           219.
                        
                        
                           Igor Vladimirovich OSIPOV
                           (Игорь Владимирович ОСИПОВ)
                        
                        
                           Dátum narodenia: 6.3.1973
                           Miesto narodenia: osada Novošumnoje, Fedorovský okres, Kostanajská oblasť, Kazašská sovietska socialistická republika (teraz Kazachstan)
                           Funkcia: hlavný veliteľ čiernomorskej flotily
                           Hodnosť: admirál
                           Štátna príslušnosť: ruská
                           Pohlavie: muž
                        
                        
                           Igor Osipov je hlavný veliteľ čiernomorskej flotily. V tejto funkcii je zodpovedný za akúkoľvek námornú operáciu na Ukrajine alebo smerom na ňu cez Čierne more a za obmedzenie slobody plavby v Čiernom mori.
                           Je preto zodpovedný za aktívnu podporu a vykonávanie činností a politík, ktoré narúšajú a ohrozujú územnú celistvosť, zvrchovanosť a nezávislosť Ukrajiny, ako aj stabilitu alebo bezpečnosť na Ukrajine.
                        
                        
                           23.2.2022
                        
                     
                           220.
                        
                        
                           Oleg Leonydovych SALYUKOV
                           (Олег Леонидович САЛЮКОВ)
                        
                        
                           Dátum narodenia: 21.5.1955
                           Miesto narodenia: Saratov, Ruská federácia
                           Funkcia: hlavný veliteľ ruských pozemných síl
                           Hodnosť: armádny generál
                           Štátna príslušnosť: ruská
                           Pohlavie: muž
                        
                        
                           Armádny generál Oleg Saľukov je hlavným veliteľom ruských pozemných síl. V tejto funkcii je zodpovedný za ruské pozemné operácie na Ukrajine alebo smerom na ňu.
                           Je preto zodpovedný za aktívnu podporu a vykonávanie činností a politík, ktoré narúšajú a ohrozujú územnú celistvosť, zvrchovanosť a nezávislosť Ukrajiny, ako aj stabilitu alebo bezpečnosť na Ukrajine.
                        
                        
                           23.2.2022
                        
                     
                           221.
                        
                        
                           Sergei SUROVIKIN
                           (Сергей СУРОВИКИН)
                        
                        
                           Dátum narodenia: 11.10.1966
                           Miesto narodenia: Novosibirsk, Rusko
                           Funkcia: armádny generál, veliteľ vzdušno-kozmických síl
                           Hodnosť: armádny generál
                           Štátna príslušnosť: ruská
                           Pohlavie: muž
                        
                        
                           Armádny generál Sergej Surovikin je hlavným veliteľom ruských vzdušno-kozmických síl. V tejto funkcii je zodpovedný za letecké operácie na Ukrajine alebo na Ukrajinu.
                           Je preto zodpovedný za aktívnu podporu a vykonávanie činností a politík, ktoré narúšajú a ohrozujú územnú celistvosť, zvrchovanosť a nezávislosť Ukrajiny, ako aj stabilitu alebo bezpečnosť na Ukrajine.
                        
                        
                           23.2.2022
                        
                     
                           222.
                        
                        
                           Sergey Vladimirovich DRONOV
                           (alias Sergei Vladimirovich DRONOV)
                           (Сергей Владимирович ДРОНОВ)
                        
                        
                           Dátum narodenia: 11.8.1962
                           Miesto narodenia: Almazovka, Vorošilovogradská oblasť, Ukrajina
                           Funkcia: veliteľ vzdušných síl a zástupca hlavného veliteľa vzdušných a kozmických síl
                           Vojenská hodnosť: generálporučík
                           Štátna príslušnosť: ruská
                           Pohlavie: muž
                        
                        
                           Generálporučík Sergej Vladimirovič Dronov je veliteľ vzdušných síl a zástupca hlavného veliteľa vzdušných a kozmických síl. V tejto funkcii je zodpovedný za letecké operácie na Ukrajine alebo na Ukrajinu.
                           Je preto zodpovedný za aktívnu podporu a vykonávanie činností a politík, ktoré narúšajú a ohrozujú územnú celistvosť, zvrchovanosť a nezávislosť Ukrajiny, ako aj stabilitu alebo bezpečnosť na Ukrajine.
                        
                        
                           23.2.2022
                        
                     
                           223.
                        
                        
                           Violetta PRIGOZHINA
                           (Виолетта ПРИГОЖИНА)
                        
                        
                           Osoby, s ktorými je spojená: Yevgeniy Viktorovich Prigozhin (syn); Lyubov Valentinovna Prigozhina (nevesta)
                           Štátna príslušnosť: ruská
                           Pohlavie: žena
                        
                        
                           Violetta Prigožinová je matkou Jevgenija Prigožina a majiteľkou spoločnosti Concord Management and Consulting LLC, ktorá patrí do skupiny Concord, ktorú založil a do roku 2019 vlastnil jej syn. Vlastní iné spoločnosti s väzbami na svojho syna. Je spojená s Jevgenijom Prigožinom, ktorý je zodpovedný za nasadenie žoldnierov Wagnerovej skupiny na Ukrajine a má prospech z rozsiahlych verejných zákaziek s ruským ministerstvom obrany po nezákonnej anexii Krymu Ruskom a okupácii východnej Ukrajiny separatistami podporovanými Ruskom.
                           Podporovala preto činnosti a politiky, ktoré narúšajú územnú celistvosť, zvrchovanosť a nezávislosť Ukrajiny.
                        
                        
                           23.2.2022
                        
                     
                           224.
                        
                        
                           Lyubov Valentinovna PRIGOZHINA
                           (Любовь Валентиновна ПРИГОЖИНА)
                        
                        
                           Osoby, s ktorými je spojená: Yevgeniy Viktorovich Prigozhin (manžel); Violetta Prigozhina (svokra)
                           Štátna príslušnosť: ruská
                           Pohlavie: žena
                        
                        
                           Ľubov Valentinovna Prigožinová je manželkou Jevgenija Prigožina a majiteľkou spoločnosti Agat LLC, dcérskej spoločnosti Concord Management and Consulting LLC, ktorá patrí do skupiny Concord, ktorú založil a do roku 2019 vlastnil jej manžel. Je spojená s Jevgenijom Prigožinom, ktorý je zodpovedný za nasadenie žoldnierov Wagnerovej skupiny na Ukrajine, a má prospech z rozsiahlych verejných zákaziek s ruským ministerstvom obrany po nezákonnej anexii Krymu Ruskom a okupácii východnej Ukrajiny separatistami podporovanými Ruskom.
                           Podporovala preto činnosti a politiky, ktoré narúšajú územnú celistvosť, zvrchovanosť a nezávislosť Ukrajiny.
                        
                        
                           23.2.2022
                        
                     
                           225.
                        
                        
                           Denis Aleksandrovich BORTNIKOV
                           (Денис Александрович БОРТНИКОВ)
                        
                        
                           Dátum narodenia: 19.11.1974
                           Funkcia: viceprezident a predseda správnej rady VTB Bank
                           Štátna príslušnosť: ruská
                           Osoby, s ktorými je spojený: Alexander Vasilyevich Bortnikov (otec); Tatiana Borisovna Bortnikova (matka)
                        
                        
                           Denis Bortnikov je syn – a teda je spojený s – Alexandrom Bortnikovom, riaditeľom Federálnej bezpečnostnej služby (FSB) a stálym členom Bezpečnostnej rady Ruskej federácie, ktorý je zapojený do formovania politiky ruskej vlády ohrozujúcej územnú celistvosť, zvrchovanosť a nezávislosť Ukrajiny.
                           Je viceprezidentom a predsedom správnej rady VTB Bank, kde z titulu svojej funkcie pracuje na legitimizovaní tieňového/nezákonného príjmu svojho otca. Preto tiež finančne podporuje ruských činiteľov s rozhodovacou právomocou zodpovedných za anexiu Krymu a destabilizáciu východnej Ukrajiny.
                        
                        
                           23.2.2022
                        
                     
                           226.
                        
                        
                           Andrei Leonidovich KOSTIN
                           (Андрей Леонидович КОСТИН)
                        
                        
                           Dátum narodenia: 21.9.1956
                           Miesto narodenia: Moskva, bývalý ZSSR (dnešná Ruská federácia)
                           Funkcia: prezident správnej rady VTB Bank
                           Osoby, ktoré sú s ním spojené: Tamara Mikhailovna Kostina (matka); Leonid Alekseevich Kostin (otec)
                           Štátna príslušnosť: ruská
                           Pohlavie: muž
                        
                        
                           Andrej Leonidovič Kostin je prezidentom-predsedom Vneshtorbank (VTB) – jednej z najvýznamnejších štátom vlastnených bánk v Rusku, a členom najvyššej rady politickej strany Jednotné Rusko.
                           Vo svojich verejných vyhláseniach podporil anexiu Krymu a nabádal ruských občanov k tráveniu dovolenky na Kryme. Je tiež spájaný s vinárskym podnikom a luxusným hotelom na Kryme a podľa mediálnych správ aj ich vlastníkom.
                           Preto podporuje činnosti a politiky, ktoré narúšajú územnú celistvosť Ukrajiny, a má prospech z anexie Krymu.
                        
                        
                           23.2.2022
                        
                     
                           227.
                        
                        
                           Igor SHUVALOV
                           (Игорь Иванович ШУВАЛОВ)
                        
                        
                           Dátum narodenia: 4.1.1967
                           Miesto narodenia: Bilibino, Ruská federácia
                           Pohlavie: muž
                        
                        
                           Igor Ivanovič Šuvalov je predsedom Štátnej rozvojovej spoločnosti VEB.RF a členom Rady Eurázijskej hospodárskej komisie. Predtým bol prvým podpredsedom vlády Ruska. V tejto funkcii sa vyjadril, že Rusko zmení rozpočtové pravidlá tak, aby odrážali ďalšie dva milióny obyvateľov po nezákonnej anexii Krymu Ruskou federáciou.
                           Preto podporuje činnosti a politiky, ktoré narúšajú územnú celistvosť, zvrchovanosť a nezávislosť Ukrajiny.
                        
                        
                           23.2.2022
                        
                     
                           228.
                        
                        
                           Margarita SIMONYAN
                           (Маргарита Симоновна СИМОНЬЯН)
                        
                        
                           Dátum narodenia: 6.4.1980
                           Miesto narodenia: Krasnodar, bývalý ZSSR(dnešná Ruská federácia)
                           Funkcia: šéfredaktorka televíznej spravodajskej siete v anglickom jazyku RT (Russia Today)
                           Osoby, s ktorými je spojená: Dmitry Konstantinovich KISELYOV
                           Štátna príslušnosť: ruská
                           Pohlavie: žena
                        
                        
                           Margarita Simonianová je jednou z hlavných predstaviteliek vládnej propagandy. Je tiež šéfredaktorkou televíznej spravodajskej siete v anglickom jazyku RT (Russia Today). Z titulu svojej funkcie propagovala pozitívne vnímanie anexie Krymu a konania separatistov v Donbase.
                           Preto podporovala činnosti a politiky, ktoré narúšajú územnú celistvosť, zvrchovanosť a nezávislosť Ukrajiny.
                        
                        
                           23.2.2022
                        
                     
                           229.
                        
                        
                           Maria ZAKHAROVA
                           (Мария Владимировна ЗАХАРОВА)
                        
                        
                           Dátum narodenia: 24.12.1975
                           Miesto narodenia: Moskva, bývalý ZSSR (dnešná Ruská federácia)
                           Funkcia: riaditeľka informačného a tlačového oddelenia Ministerstva zahraničných vecí Ruskej federácie.
                           Štátna príslušnosť: ruská
                           Pohlavie: žena
                        
                        
                           Maria Zacharovová je riaditeľkou informačného a tlačového oddelenia Ministerstva zahraničných vecí Ruskej federácie. Ako jedna z hlavných predstaviteliek vládnej propagandy propagovala nasadenie ruských síl na Ukrajine.
                           Preto podporovala činnosti a politiky, ktoré narúšajú územnú celistvosť, zvrchovanosť a nezávislosť Ukrajiny.
                        
                        
                           23.2.2022
                        
                     
                           230.
                        
                        
                           Vladimir Roudolfovitch SOLOVIEV
                           (Владимир Рудольфович СОЛОВЬЁВ)
                        
                        
                           Dátum narodenia: 20.10.1963
                           Miesto narodenia: Moskva, bývalý ZSSR (dnešná Ruská federácia)
                           Funkcia: propagandista a televízny/rozhlasový reportér
                           Štátna príslušnosť: ruská
                           Pohlavie: muž
                        
                        
                           Vladimir Solovjov je propagandistom a moderátorom kanála Rusko-1 a Rossia 24. Dostal medailu (rád Alexandra Nevského) za „vysokú profesionalitu a objektivitu pri oboznamovaní s udalosťami v Krymskej republike“.
                           Solovjov je známy svojim mimoriadne nepriateľským postojom voči Ukrajine a chválou ruskej vlády.
                           Je preto zodpovedný za podporu činností alebo politík, ktoré narúšajú územnú celistvosť, zvrchovanosť a nezávislosť Ukrajiny.
                        
                        
                           23.2.2022
                        
                     
                           231.
                        
                        
                           Konstantin KNYRIK
                           (Константин КНЫРИК)
                        
                        
                           Dátum narodenia: pravdepodobne 1989
                           Štátna príslušnosť: ruská
                           Pohlavie: muž
                        
                        
                           Konstantin Knyrik je proruský aktivista prevádzkujúci spravodajské webové sídlo spoločnosti MediaGroup News Front Ltd. zaregistrovanej na protiprávne anektovanom Kryme. Je vedúcim krymskej divízie strany Vlasť, prokremeľskej strany v Rusku.
                           Konstantin Knyrik dostal medailu „za navrátenie Krymu“.
                           Aktívne teda podporoval a vykonával činnosti a politiky, ktoré narúšajú územnú celistvosť, zvrchovanosť a nezávislosť Ukrajiny, a ďalej ju destabilizoval.
                        
                        
                           23.2.2022
                        
                     
                           232.
                        
                        
                           Aleksey Konstantinovich PUSHKOV
                           (Алексей Константинович ПУШКОВ)
                        
                        
                           Dátum narodenia: 10.8.1954
                           Miesto narodenia: Peking, Čína
                           Štátna príslušnosť: ruská
                           Tel. č. a fax: 8 (495) 697-58-69
                           Adresa recepcie subjektu v Ruskej federácii: 51 Lenina St., Perm, 614000, room 219
                           Tel. č. a fax recepcie v regióne Ruskej federácie: (342) 253-66-01
                           Pohlavie: muž
                        
                        
                           Alexej Konstantinovič Puškov je senátorom z Permského kraja, členom vládnucej politickej strany Jednotné Rusko a predsedom Komisie pre informačnú politiku. Vydal viacero vyhlásení na podporu anexie Krymu a prezentoval to ako „hotovú vec“.
                           Je preto zodpovedný za podporu činností a politík, ktoré narúšajú územnú celistvosť, zvrchovanosť a nezávislosť Ukrajiny.
                        
                        
                           23.2.2022
                        
                     
                           233.
                        
                        
                           Pyotr TOLSTOY
                           (alias Petr Olegovich TOLSTOY; Pyotr Olegovich TOLSTOY)
                           (Пётр Олегович ТОЛСТОЙ)
                        
                        
                           Dátum narodenia: 20.6.1969
                           Miesto narodenia: Moskva, bývalý ZSSR (dnešná Ruská federácia)
                           Funkcia: ruský novinár, producent, moderátor a politik; podpredseda Štátnej dumy od roku 2016 a podpredseda Parlamentného zhromaždenia Rady Európy od 28. januára 2020
                           Štátna príslušnosť: ruská
                           Pohlavie: muž
                        
                        
                           Piotr Tolstoj je členom Štátnej dumy a vedúcim ruskej delegácie v Parlamentnom zhromaždení Rady Európy (PZ RE). Je tiež televíznym moderátorom relácie „Vremia Pokažet“. Ústredný predstaviteľ vládnej propagandy často zastáva pozície za anexiu Krymu.
                           Je preto zodpovedný za podporu činností alebo politík, ktoré narúšajú územnú celistvosť, zvrchovanosť a nezávislosť Ukrajiny.
                        
                        
                           23.2.2022“
                        
                     
            2.   Subjekty
            
               
                            
                        
                        
                           Meno
                        
                        
                           Identifikačné údaje
                        
                        
                           Odôvodnenie
                        
                        
                           Dátum zaradenia na zoznam
                        
                     
                           „52.
                        
                        
                           Internet Research Agency
                           (Агентство интернет-исследований)
                        
                        
                           Dátum vytvorenia: 2013
                           Adresa: Petrohrad, Rusko
                           Osoby, s ktorými je spojená: Yevgeny Prigozhin
                        
                        
                           Internetová výskumná agentúra je ruská spoločnosť, ktorá vykonáva operácie ovplyvňovania online v mene Ruska. Jej konečným cieľom je manipulovať verejnú mienku.
                           Spoločnosť vedie dezinformačné kampane zamerané proti Ukrajine tým, že ovplyvňuje voľby alebo vnímanie anexie Krymu či konfliktu v Donbase. Z tohto dôvodu je internetová výskumná agentúra zodpovedná za konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny.
                           Spoločnosť financuje Jevgenij Prigožin, a preto je prepojená s osobou uvedenou na zozname.
                        
                        
                           23.2.2022
                        
                     
                           53.
                        
                        
                           Bank Rossiya
                           (Банк «Россия»)
                        
                        
                           Založená 27.6.1990
                           Adresa: Pl Rastrelli 2 Liter A Saint Petersburg, 191124 Russian Federation
                           Webové sídlo: abr.ru
                           Osoby, s ktorými je spojená: Dmitri LEBEDEV (predseda); Yuriy KOVALCHUK (najväčší akcionár)
                        
                        
                           Banka Rossiya je osobnou bankou vysokých úradníkov Ruskej federácie. V tomto postavení podporuje banka Rossiya činiteľov s rozhodovacou právomocou zodpovedných za anexiu Krymu a destabilizáciu východnej Ukrajiny a profituje z toho.
                           Banka Rossiya má významný podiel v skupine National Media Group, ktorá zas kontroluje televízne stanice, ktoré aktívne podporujú politiku ruskej vlády na destabilizáciu Ukrajiny. Od protiprávnej anexie Krymu Banka Rossiya otvorila pobočky na Kryme a v Sevastopole. Banka Rossiya tiež poskytla úver federálnemu štátnemu unitárnemu podniku „Krymská železnica“ a podporuje výstavbu železničnej trate cez Krymský most. Banka Rossiya teda finančne podporuje činnosti, ktoré narúšajú a ohrozujú územnú celistvosť Ukrajiny.
                           Je spojená s Jurijom Valentinovičom Kovalčukom, ktorý je jej najväčší akcionár.
                        
                        
                           23.2.2022
                        
                     
                           54.
                        
                        
                           PROMSVYAZBANK
                           (ПАО Промсвязьбанк")
                        
                        
                           Založená v roku 1995
                           Adresa: Moskva;
                           webové sídlo: psbank.ru
                           Osoby, s ktorými je spojená: Petr Fradkov, CEO
                        
                        
                           PROMSVYAZBANK je ruská štátna banka, ktorá poskytuje finančnú podporu ruskému obrannému sektoru a ruskej armáde, ktorá je zodpovedná za rozsiahle nasadenie ruských vojenských jednotiek pozdĺž hranice s Ukrajinou a za prítomnosť ruských vojenských jednotiek na Kryme.
                           PROMSVYAZBANK je priamo poverená prezidentom Ruskej federácie Vladimírom Putinom, a teda poskytuje finančnú a materiálnu podporu ruským činiteľom s rozhodovacou právomocou zodpovedným za destabilizáciu východnej Ukrajiny a protiprávnu anexiu Krymu.
                           PROMSVYAZBANK pôsobí na Kryme.
                        
                        
                           23.2.2022
                        
                     
                           55.
                        
                        
                           VEB.RF
                           (alias Vnesheconombank; VEB)
                           (ВЭБ.РФ)
                        
                        
                           Založená v roku 1922 ako banka a v roku 2007 ako rozvojový inštitút
                           Adresa: 9 prospekt Akademika Sakharova, Moscow, Russia;
                           Webové sídlo: veb.ru
                           Osoby, s ktorými je spojená: Igor Shuvalov, predseda
                        
                        
                           VEB.RF je významná finančná rozvojová inštitúcia, pričom jej predsedu vymenúva priamo prezident Ruskej federácie Vladimír Putin, od ktorého zároveň prijíma priame pokyny. VEB.RF predstavuje pre ruskú vládu dôležitý zdroj príjmov a spravuje jej štátne dôchodkové fondy.
                           VEB.RF zohráva aktívnu úlohu pri diverzifikácii obranného sektora Ruskej federácie a realizuje projekty so spoločnosťami obranného priemyslu vrátane spoločnosti Rostec, ktoré poskytujú podporu činnostiam narúšajúcim a ohrozujúcim územnú celistvosť, zvrchovanosť a nezávislosť Ukrajiny.
                           VEB.RF poskytla úvery malým a stredným podnikom na Kryme, ktorý považuje za „prioritný región“, a má partnerstvá s ministerstvom pre krymské záležitosti, ktoré je zodpovedné za integráciu anektovanej „Krymskej autonómnej republiky“ do Ruskej federácie.
                           VEB.RF v tomto postavení aktívne, materiálne alebo finančne, podporuje ruských činiteľov s rozhodovacou právomocou zodpovedných za anexiu Krymu alebo za destabilizáciu východu Ukrajiny alebo z nich má prospech.
                        
                        
                           23.2.2022“